AYUD พุ่งพรวดกว่า 10% นลท.แห่ซื้อเก็งผลประชุมวิฯ โหวตผ่านแผนควบรวม “AZTH” 19 ม.ค.นี้
AYUD พุ่งพรวดกว่า 10% นลท.แห่ซื้อเก็งผลประชุมวิฯ โหวตผ่านแผนควบรวม "อลิอันซ์ ประกันภัย" หรือ AZTH ใน 19 ม.ค.นี้ โดยปิดตลาดวันนี้ (17 ม.ค.) อยู่ที่ 38 บาท บวก 3.50 บาท หรือ 10.14% สูงสุดที่ 38บาท ต่ำสุดที่ 35 บาท ด้วยมูลค่าซื้อขาย 49.84 ล้านบาท
17 ม.ค. 2561

ผู้สื่อข่าวรายงานว่า ราคาหุ้น บริษัท ศรีอยุธยา แคปปิตอล จำกัด (มหาชน) หรือ AYUD ปิดตลาดวันนี้ (17 ม.ค.) อยู่ที่ 38 บาท บวก 3.50 บาท หรือ 10.14% สูงสุดที่ 38 บาท ต่ำสุดที่ 35 บาท ด้วยมูลค่าซื้อขาย 49.84 ล้านบาท

ทั้งนี้ ราคาหุ้น AYUD ปรับตัวขึ้น คาดนักลงทุนเข้าเพื่อซื้อเก็งผลประชุมวิสามัญผู้ถือหุ้นในวันที่ 19 ม.ค.61 เพื่อพิจารณาแผนเพิ่มทุนให้กลุ่ม Allianz ถือหุ้นเพิ่มเป็น 40% จากเดิม 16.84% รองรับโอนกิจการประกันวินาศภัยในไทย มูลค่ารวมประมาณ 1.25 พันล้านบาท พร้อมซื้อหุ้นเพิ่มในธุรกิจประกันชีวิตทำให้สัดส่วนถือหุ้นเพิ่มเป็น 31.97% จากเดิม 20.17% มูลค่าราว 3.9 พันล้านบาท โดยจะเพิ่มทุนใหม่ 96.5 ล้านหุ้น ราคาหุ้นละ 53.43 บาท
นอกจากนี้ ราคาหุ้นยังปรับตัวขึ้นสูงสุดในรอบเกือบ 2 เดือน นับตั้งแต่ราคาหุ้นอยู่ที่ระดับ 38 บาท เมื่อวันที่ 24 พ.ย.60
โดยก่อนหน้านี้ AYUD ได้แจ้งต่อตลาดหลักทรัพย์ฯ (ตลท.) ว่า ที่ประชุมคณะกรรมการบริษัทเมื่อวันที่ 21 พ.ย. 60 มีมติกำหนดนัดประชุมวิสามัญผู้ถือหุ้น ครั้งที่ 1/2561 ในวันที่ 19 ม.ค.61 เพื่อพิจารณาแนวทางการทำงานร่วมกันในธุรกิจประกันภัยในประเทศระหว่างบริษัทกับ Allianz Group โดยให้บริษัท ศรีอยุธยา เจนเนอรัล ประกันภัย จำกัด (SAGI) ซึ่งเป็นบริษัทย่อยประกอบธุรกิจประกันวินาศภัยในประเทศไทยซื้อและรับโอนกิจการทั้งหมดจากบริษัท อลิอันซ์ ประกันภัย จำกัด (AZTH) มูลค่า 1,253.794 ล้านบาท ทั้งนี้ SAGI จะเพิ่มทุนโดยออกหุ้นสามัญใหม่ เสนอขายแก่ผู้ถือหุ้นเดิมตามสัดส่วนการถือหุ้น เพื่อนำเงินเพิ่มทุนชำระค่าตอบแทนการโอนกิจการ
นอกจากนี้ บริษัทจะซื้อหุ้นสามัญในบริษัท อลิอันซ์ อยุธยา ประกันชีวิต จำกัด (มหาชน) หรือ AZAY ประกอบธุรกิจประกันชีวิต เพิ่มอีก 34.81 ล้านหุ้น หรือ 11.80% โดยซื้อจาก Allianz SE และบริษัท ซีพีอาร์เอ็น (ประเทศไทย) จำกัด หรือ CPRNT การซื้อหุ้นจะทำให้บริษัทถือหุ้นใน AZAY เพิ่มเป็น 93.31 ล้านหุ้น หรือ 31.97% จากเดิม 59.50 ล้านหุ้น หรือ 20.17%
โดยบริษัทจะเพิ่มทุนโดยออกหุ้นสามัญใหม่ 96.50 ล้านหุ้น มูลค่าที่ตราไว้หุ้นละ 1 บาท เพื่อเสนอขายให้ Allianz SE และ CPRNT ราคาหุ้นละ 53.43 บาท รวมเงิน 5,155.99 ล้านบาท และจัดสรรหุ้นเพิ่มทุน 73.03 ล้านหุ้น เสนอขายให้ Allianz SE และ CPRNT หุ้นละ 53.43 บาท มูลค่า 3,902.20 ล้านบาท เพื่อตอบแทนให้ Allianz SE และ CPRNT สำหรับหุ้นสามัญใน AZAY
อนึ่ง Allianz SE และ CPRNT จะนำหุ้นสามัญใน AZAY จำนวน 34.81 ล้านหุ้น มาชำระเป็นค่าหุ้นสามัญเพิ่มทุนแทนชำระด้วยเงินสด เพราะการเสนอขายหุ้นสามัญเพิ่มทุน จะเป็นผลให้ CPRNT และ Allianz SE ได้มาซึ่งหุ้นสามัญในบริษัทรวมกันจาก 16.84% เป็น 40% ของจำนวนสิทธิออกเสียงทั้งหมดของบริษัท ซึ่งเกินกว่า 25% ดังนั้น จึงต้องทำคำเสนอซื้อหลักทรัพย์ทั้งหมด แต่ได้ขอผ่อนผัน โดยอาศัยมติที่ประชุมผู้ถือหุ้นของกิจการลงวันที่ 17 พ.ย. 2546
สำหรับการทำรายการทั้งหมดดังกล่าวมีวัตถุประสงค์หลักเพื่อเพิ่มความร่วมมือทางธุรกิจระหว่างบริษัทและ Allianz Group รวมถึงพัฒนาประสิทธิภาพในการประกอบกิจการ ลดต้นทุนและค่าใช้จ่ายที่ซ้ำซ้อนลง โดยมีเงื่อนไขและกรอบเวลาในการทำรายการทั้งหมดจะต้องดำเนินการให้แล้วเสร็จก่อนหรือ ณ วันที่ 30 มิ.ย.61 หรือวันที่อื่นใดที่ทุกฝ่ายตกลงกันเป็นลายลักษณ์อักษร
ด้าน บล.เอเซีย พลัส ในฐานะที่ปรึกษาทางการเงินอิสระต่อรายการได้มาซึ่งสินทรัพย์จากบุคคลที่เกี่ยวโยงกันและการขอผ่อนผันการทำคำเสนอซื้อหลักทรัพย์ทั้งหมดของกิจการโดยอาศัยมติที่ประชุมผู้ถือหุ้นว่า ที่ปรึกษาทางการเงินอิสระมีความเห็นว่า ผู้ถือหุ้นของบริษัท ควรออกเสียงลงมติเห็นชอบการทำรายการในครั้งนี้
ทั้งนี้เนื่องจากการประเมินพบว่า ราคาในการรับโอนกิจการทั้งหมดจาก AZTH และราคารวมทั้งหมดของการเข้าทำรายการ รวมถึงราคาในการจัดสรรหุ้นเพิ่มทุนฯ ครั้งนี้เป็นราคาที่เหมาะสม
อย่างไรก็ตาม การพิจารณาอนุมัติให้บริษัทฯ เข้าทำรายการดังกล่าวหรือไม่ เป็นการตัดสินใจของผู้ถือหุ้น ดังนั้น ผู้ถือหุ้นจึงควรทำการศึกษาข้อมูลทั้งหมดที่ปรากฏในรายงานของที่ปรึกษาทางการเงินอิสระและเอกสารทั้งหมดที่มาพร้อมกับหนังสือเชิญประชุมผู้ถือหุ้นในครั้งนี้และใช้ดุลพินิจตัดสินใจเพื่อลงมติอย่างรอบคอบ